Diari Oficial de la Generalitat Valenciana


Sumari del DOGV 3726, del 07-04-2000 (2000/2649)

ORDRE de 3 d'abril de 2000, de la Conselleria d'Obres Públiques, Urbanisme i Transports, per la qual s'apliquen determinats conceptes i quanties tarifàries en els serveis de transport públic discrecional de viatgers en automòbils de turisme en l'Àrea de Prestació Conjunta d'Alacant.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2000/04/03/(1)/dof/vci/html**

### Dades del document

Número de DOGV
:   3726

Data del DOGV
:   07-04-2000

Secció del DOGV
:   I. DISPOSICIONS GENERALS

Número del document
:   2000/2649


Data del document
:   03-04-2000

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

 Descriptors 

:   * Alacant
    * transport públic
    * taxi
    * tarifa de viatgers
    * transport de viatgers
    * legislació

ORDRE de 3 d'abril de 2000, de la Conselleria d'Obres Públiques, Urbanisme i Transports, per la qual s'apliquen determinats conceptes i quanties tarifàries en els serveis de transport públic discrecional de viatgers en automòbils de turisme en l'Àrea de Prestació Conjunta d'Alacant. [2000/A2649]
  
L'Ordre de 23 de desembre de 1998, de la Conselleria d'Obres Públiques, Urbanisme i Transports, per la qual s'eleven les tarifes dels serveis de transport públic de viatgers en automòbils de turisme de l'Àrea de Prestació Conjunta d'Alacant, establí les quantitats corresponents als conceptes tarifaris relatius al servei de transport públic discrecional de viatgers en automòbils de turisme (autotaxi) en la citada àrea, per a 1999 i 2000. Aquesta determinació tarifària es portà a cap considerant, entre d'altres factors, el manteniment, com a mínim, dels ingressos globals del sector del taxi segons la previsió de la progressiva implantació d'una nova estructura tarifària i l'índex de preus al consum.
  
Les dites quantificacions tarifàries establides per a 1999 i 2000 responien a les normals previsions en l'evolució dels factors econòmics que s'han de tindre en compte per a la determinació dels costos. No obstant això, recentment s'ha produït un excepcional i imprevisible increment en dos d'aquests factors, amb la consegüent i la inesperada repercussió en la despesa necessària per a la prestació del servei, la qual cosa suposa un sobrecost que els prestadors del servei han d'afrontar, a saber: un molt elevat increment tant de les quantitats que s'han abonar a les companyies d'assegurances com del preu dels combustibles, especialment del gasoil.
  
Això fa necessari un replantejament de les quanties percebudes pel servei del taxi, i s'opta per mantindre els conceptes i les quanties tarifàries per al 2000 previstes en la mencionada ordre i completar-les amb els nous conceptes i quanties que ara s'estableixen.
  
Per això, en vista dels informes del sector i els ajuntaments de l'àrea, i l'acord previ favorable de la Comissió de Preus de la Generalitat Valenciana de data 8 de març de 2000, en virtut de l'article 13 de l'Ordre de 12 de juliol de 1994, de la Conselleria d'Obres Públiques, Urbanisme i Transports, per la qual es crea l'Àrea de Prestació Conjunta d'Alacant per als serveis de transport públic de viatgers en automòbils de turisme, així com d'allò que s'ha preceptuat en l'article 44 de la Llei 5/1983, de 30 de desembre, de Govern Valencià, i de l'article 7 del Decret 225/1999, de 15 de desembre, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports,
  
ORDENE
  
Article 1
  
Per als serveis de transport públic de viatgers en automòbils de turisme de l'Àrea de Prestació Conjunta d'Alacant que es realitzen o transcórreguen dins de l'àmbit territorial de la dita àrea, s'aplicaran, a més dels ja vigents, els següents conceptes tarifaris i en les quanties que s'indiquen, impost sobre el valor afegit inclòs:
  
a) Com a mínim de percepció per servei en horari nocturn, durant el 2000, s'estableix una quantia de 500 pessetes (3,01 euros).
  
b) La setmana de fogueres de Sant Joan i els dies 24 i 31 de desembre i 5 de gener es cobrarà un suplement tarifari durant tot el dia de 200 pessetes (1,2 euros).
  
Article 2
  
El suplement tarifari regulat en l'apartat b) de l'article 1 no serà acumulable als mínims de percepció. Només es podrà aplicar aquest suplement en el cas que l'import del servei supere els mínims de percepció.
  
DISPOSICIÓ DEROGATÒRIA
  
Queden derogades totes les disposicions autonòmiques d'igual o inferior rang que contradiguen el contingut de la present ordre.
  
DISPOSICIONS FINALS
  
Primera
  
Es faculta la Direcció General de Transports per a l'execució, la interpretació, els desenvolupament i l'aplicació de la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 3 d'abril de 2000
  
El conseller d'Obres Públiques, Urbanisme i Transports,


Còpia Permalink ELI